作者:劉克莊
標題:賀新郎
內容:過眼光陰駛。憶垂髫、留連節物，逢場遊戲。初試綀衣弄紈扇，鬥採菖蒲澗裡。今發白、顏蒼如此。艾子蕭郎方用事，怪先生、苦死紉蘭芷。君不樂，欲何俟。頭標奪得群兒喜。向溪邊、旁觀助噪，嘆吾衰矣。欲建鼓旗無氣力，喚起龍泉改委。但酒戶、加封而已。晚覺醉鄉差快活，那獨醒、公子真呆底。聊洗淨，笛箏耳。